《再和》
宋代·王洋

故人客玄都，结茅临子午。
慈亲哺童稚，十口共甘苦。
门横百琅玕，永日不受暑。
浮名博烟霞，掉臂终不许。
听我读新诗，小侯趋大府。
挥毫散珠玉，风帆转惊渚。
北郭郑仙翁，襟怀两虚伫。
尹氏才振古，仙翁笔端语。
矛戈角森横，畚插起云雨。
应笑穷巷生，蓬蒿半垣堵。
所喜乐丰登，粒米不须数。
况从名士游，真可释羁旅。
愿君分馀光，下照及邻女。
切勿必好音，文典实不与。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。